কোথাও ট্রাম্প, কোথাও ইউনুস! এবার পুজোয় সুপারহিট মহিষাসুর

ওয়েব ডেস্ক: এবারের দুর্গাপুজোয় (Durga Puja) সুপারহিট মহিষাসুর (Mahishasur)। একাধিক মণ্ডপে নজরে কাড়ছে ত্রিশূলবিদ্ধ অসুরের মুখাবয়ব। কোথাও মহিষাসুরের মুখ হুবুহু মিলে যাচ্ছে বাংলাদেশের অন্তর্বর্তী সরকারের প্রধান উপদেষ্টা মহম্মদ ইউনুসের (Mohammed Yunus) সঙ্গে, কোথাও আবার ট্রাম্পের (Donald Trump) মুখের আদলে গড়ে তোলা হয়েছে অসুরকে। আবার কোথাও পাকিস্তানের প্রধানমন্ত্রী শেহবাজ শরিফের (Shehbaz Sarif) আদলে তৈরি মুণ্ড রয়েছে দেবীর হাতে।

মুর্শিদাবাদের বহরমপুরের খাগড়া সাধক নরেন্দ্র স্মৃতি সংঘের পুজোয় অসুর তৈরি হয়েছে বাংলাদেশের অন্তর্বর্তী সরকারের প্রধান ইউনুসের আদলে। দেবী দুর্গার হাতে যে মুণ্ডমালা তৈরি করা হয়েছে সেটি পাকিস্তানের প্রধানমন্ত্রী শাহবাজ শরিফের আদলে। বহরমপুরের খাগড়া শ্মশান ঘাট দুর্গাপুজো কমিটি তাদের দেবী প্রতিমায় অসুরকে তৈরি করেছেন আমেরিকার প্রেসিডেন্ট ডোনাল্ড ট্রাম্পের আদলে।

আরও পড়ুন: রানী ভবানীর আমলে এখনও প্রতিষ্ঠিত কষ্টিপাথরের মূর্তিতেই পুজো

এই দুই প্রতিমার ছবি সোশ্যাল মিডিয়ায় ভাইরাল হতেই শুরু হয়েছে বিতর্ক। বিশেষ করে বাংলাদেশের মানুষজন ইউনুসের মুখের আদলে অসুর বানানো নিয়ে সরব হয়েছেন সামাজিক মাধ্যমে। যদিও পুজো উদ্যোক্তাদের বক্তব্য ভারতের শত্রুদেরকেই অসুর রূপ দেওয়া হয়েছে। এর মাঝেই এমন অভিনব অসুর দেখতে ভিড় জমছে বহরমপুরের এই দুই মণ্ডপে।